Document ID: 32013R0297

TARYBOS REGLAMENTAS (ES) Nr. 297/2013
2013 m. kovo 27 d.
kuriuo iš dalies keičiamos reglamentų (ES) Nr. 44/2012, Nr. 39/2013 ir Nr. 40/2013 nuostatos dėl tam tikrų žvejybos galimybių
EUROPOS SĄJUNGOS TARYBA,
atsižvelgdama į Sutartį dėl Europos Sąjungos veikimo, ypač į jos 43 straipsnio 3 dalį,
atsižvelgdama į Europos Komisijos pasiūlymą,
kadangi:
(1)
2002 m. gruodžio 20 d. Tarybos reglamente (EB) Nr. 2371/2002 dėl žuvų išteklių apsaugos ir tausojančio naudojimo pagal Bendrąją žuvininkystės politiką (1) reikalaujama, kad Sąjungos priemonės, kuriomis reglamentuojama galimybė naudotis vandenimis bei ištekliais ir tausi žvejybos veikla, būtų nustatomos atsižvelgiant į turimas mokslines, technines ir ekonomines rekomendacijas, ypač į Žuvininkystės mokslo, technikos ir ekonomikos komiteto (toliau - STECF) parengtas ataskaitas, taip pat atsižvelgiant į rekomendacijas, gautas iš Regioninių konsultacinių tarybų;
(2)
Taryba įpareigojama patvirtinti žvejybos galimybių nustatymo ir skyrimo priemones, prireikus įskaitant tam tikras su jomis funkciškai susietas sąlygas. Žvejybos galimybės valstybėms narėms turėtų būti paskirstytos taip, kad kiekvienai valstybei narei būtų užtikrintas santykinis kiekvienos išteklių rūšies arba žvejybos kiekviename rajone stabilumas, tinkamai atsižvelgiant į bendrosios žuvininkystės politikos tikslus, nustatytus Reglamente (EB) Nr. 2371/2002;
(3)
Reglamentu (ES) Nr. 44/2012 (2) Taryba nustatė 2012 m. tam tikrų žuvų išteklių ir žuvų išteklių grupių žvejybos galimybes, taikomas ES vandenyse žvejojantiems laivams ir kai kuriuose ne ES vandenyse žvejojantiems ES laivams. Reglamentais (ES) Nr. 39/2013 (3) ir (ES) Nr. 40/2013 (4) Taryba nustatė 2013 m. tam tikrų žuvų išteklių ir žuvų išteklių grupių žvejybos galimybes, taikomas ES vandenyse žvejojantiems laivams ir kai kuriuose ne ES vandenyse žvejojantiems ES laivams;
(4)
Reglamente (ES) Nr. 39/2013 reikėtų patikslinti specialiąją sąlygą, taikomą nustatant paprastųjų stauridžių žvejybos galimybes VIIIc ir IX zonose;
(5)
papildomos juodųjų paltusų žvejybos galimybės NAFO 3LMNO zonoje atsivėrė Sąjungai 2012 m. dėl Sąjungos ir kitų Žvejybos šiaurės vakarų Atlante organizacijos (NAFO) susitariančiųjų šalių kvotų tarpusavio perleidimų. Todėl, siekiant atsižvelgti į tas naujas žvejybos galimybes, Reglamento (ES) Nr. 44/2012 IC priedo nuostatos, taikomos 2012 m., turėtų būti iš dalies pakeistos, taikant pakeitimus nuo 2012 m. sausio 1 d. Šie pakeitimai susiję tik su 2012 m. ir nedaro poveikio santykinio stabilumo principui;
(6)
ES ir Norvegijos laivų žvejybos galimybės ir apibusės prieigos prie žvejybos išteklių jų vandenyse sąlygos yra nustatomos kasmet atsižvelgiant į konsultacijų dėl žvejybos teisių, kurios vykdomos vadovaujantis dvišalio susitarimo su Norvegija dėl žvejybos (5), rezultatus. Kol nebaigtos tos konsultacijos dėl 2013 m. susitarimų, Reglamentu (ES) Nr. 40/2013 nustatomos laikinosios tam tikrų žuvų išteklių žvejybos galimybės. 2013 m. sausio 18 d. baigtos konsultacijos su Norvegija. Tikslinga, kad atitinkamos Reglamento (ES) Nr. 40/2013 nuostatos būtų atitinkamai iš dalies pakeistos;
(7)
Paprastųjų tobių sužvejojamo kiekio apribojimai Tarptautinės jūrų tyrinėjimo tarybos (ICES) IIIa zonoje ir ICES IIa bei IV zonų ES vandenyse yra laikinai nustatyti Reglamento (ES) Nr. 40/2013 IA priede. 2013 m. vasario mėn. ICES paskelbė mokslinę rekomendaciją dėl paprastųjų tobių išteklių ICES IIa ir IIIa kvadratų ir ICES IV parajonio ES vandenyse. Pagal tą rekomendaciją turėtų būti nustatytas 224 544 tonų ir 17 544 tonų sužvejojamų žuvų kiekio apribojimas atitinkamai 1 ir 2 valdymo rajonuose. 3 valdymo rajone ICES rekomenduoja nustatyti 78 331 tonų bendrą sužvejojamų žuvų kiekio apribojimą. Kadangi į 3 valdymo rajoną patenka ir ES, ir Norvegijos sužvejojamos žuvys, Sąjungos apribojimas šiame rajone neturėtų viršyti 40 000 tonų. Su 4 ir 6 valdymo rajonais susiję sužvejojamo kiekio ir tyrimų duomenys buvo nepakankami, kad ICES galėtų atlikti amžiumi grindžiamą įvertinimą. Todėl, vadovaujantis metodu, kuris buvo taikytas kitiems ištekliams panašiomis aplinkybėmis, tikslinga nustatyti 4 000 tonų ir 336 tonų sužvejojamo žuvų kiekio apribojimus atitinkamai 4 ir 6 valdymo rajonuose; tai yra 20 % mažiau nei 2012 m. nustatyti sužvejojamo žuvų kiekio apribojimai tuose rajonuose. Vadovaujantis ICES rekomendacija, tikslinga nustatyti nulinius sužvejojamo žuvų kiekio apribojimus 5 ir 7 valdymo rajonuose. Atsižvelgiant į tai, kad paprastųjų tobių ištekliais dalinamasi su Norvegija, taip pat į paprastųjų tobių išteklių ES vandenyse dydį 2013 m., tikslinga numatyti apsikeitimą kvotomis. Taigi, Norvegijai perleista paprastųjų tobių bendrojo leistino sugavimo kiekio (BLSK) Sąjungos dalis 1 valdymo rajone turėtų būti 22 450 tonų, mainais už 1 769 tonas Norvegijos arktinių menkių, 131 toną juodadėmių menkių, 250 tonų jūrinių plekšnių Šiaurės jūroje ir 95 tonas paprastųjų molvų Šiaurės jūroje. Todėl Reglamento (ES) Nr. 40/2013 IA priedas turėtų būti atitinkamai iš dalies pakeistas;
(8)
2012 m. gruodžio 2-9 d. Maniloje vykusiame Vakarų ir vidurio Ramiojo vandenyno žuvininkystės komisijos (WCPFC) 9-ajame metiniame susitikime priimtos naujos didžiaakių tunų, gelsvauodegių tunų ir dryžųjų tunų išteklių apsaugos ir valdymo priemonės, susijusios su žvejybos pastangų apribojimais, taip pat priemonės dėl rajono, kuriame draudžiama žvejyba naudojant plūdriąsias priemones pelaginėms žuvims žvejoti. Be to, WCPFC susitarė dėl bendros jurisdikcijos rajono, kuris priklauso ir WCPFC, ir Amerikos tropinių tunų komisijos (IATTC) jurisdikcijai, valdymo priemonių. Remiantis tomis priemonėmis, bendros jurisdikcijos rajone žvejojantys ES laivai, įtraukti į abiejų organizacijų registrą, turi atitikti tik IATTC apsaugos ir valdymo priemonių reikalavimus, nustatytus Reglamente (ES) Nr. 40/2013. Tos WCPFC priemonės turėtų būti įgyvendintos Sąjungos teisėje;
(9)
pagal Tarptautinės Atlanto tunų apsaugos komisijos (ICCAT) nuostatas dėl Atlanto kardžuvių apsaugos Sąjunga gali į nesužvejotą Pietų Atlanto kardžuvių kvotą įskaičiuoti iki 200 tonų Šiaurės Atlanto valdymo rajone sužvejotų kardžuvių kiekio. Be to, Sąjunga gali į nesužvejotą Šiaurės Atlanto kardžuvių kvotą įskaičiuoti iki 200 tonų Pietų Atlanto valdymo rajone sužvejotų kardžuvių kiekio. Tos nuostatos turėtų būti įgyvendintos Sąjungos teisėje;
(10)
2013 m. įvykusiame pirmajame metiniame susitikime Regioninė žvejybos pietų Ramiajame vandenyne valdymo organizacija (SPRFMO) nustatė žvejybos galimybes, t. y. Peru stauridžių BLSK, įskaitant su šia žvejyba susijusių ataskaitų teikimo tvarkos pakeitimą bei pelaginių žuvų ir dugninės žvejybos pastangų apribojimus. Tos nuostatos turėtų būti įgyvendintos Sąjungos teisėje;
(11)
apskritai reglamentai (ES) Nr. 39/2013 ir (ES) Nr. 40/2013 taikomi nuo 2013 m. sausio 1 d. Su tų reglamentų pakeitimais susijusios šio reglamento nuostatos turėtų būti taikomos nuo 2013 m. sausio 1 d. Toks taikymas atgaline data nepažeidžia teisinio tikrumo ir teisėtų lūkesčių principų, nes aptariamos žvejybos galimybės dar neišnaudotos. Reglamento (ES) Nr. 44/2012 pakeitimas turėtų būti taikomas nuo 2012 m. sausio 1 d. Kadangi tam tikrų leidžiamų sužvejoti žuvų kiekių apribojimų pakeitimai turi įtakos ES laivų ekonominei veiklai ir veiklos žvejybos sezonu planavimui, būtina skubos tvarka iš dalies pakeisti reglamentus (ES) Nr. 44/2012, (ES) Nr. 39/2013 ir (ES) Nr. 40/2013. Dėl tos pačios priežasties šis reglamentas turėtų įsigalioti iš karto, kai tik bus paskelbtas,
PRIĖMĖ ŠĮ REGLAMENTĄ:
1 straipsnis
Reglamento (ES) Nr. 44/2012 pakeitimai
Reglamento (ES) Nr. 44/2012 IC priedas iš dalies keičiamas pagal šio reglamento I priede pateiktą tekstą.
2 straipsnis
Reglamento (ES) Nr. 39/2013 pakeitimai
Reglamento (ES) Nr. 39/2013 I priedas iš dalies keičiamas pagal šio reglamento II priede pateiktą tekstą.
3 straipsnis
Reglamento (ES) Nr. 40/2013 pakeitimai
Reglamentas (EB) Nr. 40/2013 iš dalies keičiamas taip:
1)
4 straipsnis papildomas šiuo punktu:
„n) IATTC ir WCPFC bendros jurisdikcijos rajonas- geografinis rajonas, apibrėžiamas šiomis ribomis:
150 ° vakarų ilgumos,
130 ° vakarų ilgumos,
4 ° pietų platumos,
50 ° pietų platumos.“
2)
24 straipsnis pakeičiamas taip:
„24 straipsnis
Pelaginių žuvų žvejyba. Pajėgumų apribojimas
Valstybės narės, kurios 2007 m., 2008 m. arba 2009 m. aktyviai vykdė pelaginių žuvų žvejybą SPRFMO konvencijos rajone, 2013 m. apriboja su jų vėliava plaukiojančių ir pelaginių žuvų išteklius žvejojančių laivų bendrosios talpos dydį tiek, kad jos bendras dydis tame rajone neviršytų bendro Sąjungai nustatyto 78 600 tonų bendrosios talpos dydžio.“
3)
25 straipsnis pakeičiamas taip:
„25 straipsnis
Pelaginių žuvų žvejyba. BLSK
1. Tik tos valstybės narės, kurios 2007 m., 2008 m. arba 2009 m. aktyviai vykdė pelaginių žuvų žvejybą SPRFMO konvencijos rajone, kaip nurodyta 24 straipsnyje, tame rajone gali žvejoti pelaginių žuvų išteklius laikydamosi IJ priede nustatyto BLSK.
2. IJ priede nurodytomis žvejybos galimybėmis gali būti naudojamasi tik su sąlyga, kad valstybės narės ne vėliau kaip iki kito mėnesio penktos dienos perduoda Komisijai SPRFMO konvencijos rajone aktyviai žvejojančių ar perkrovimo operacijose dalyvaujančių laivų sąrašus, laivo stebėjimo sistemos (LSS) įrašus, mėnesines sužvejoto kiekio ataskaitas ir, jei turima, duomenis apie įplaukimą į uostus, kad Komisija juos perduotų SPRFMO sekretoriatui.“
4)
29 straipsnis pakeičiamas taip:
„29 straipsnis
Didžiaakių tunų, gelsvauodegių tunų ir dryžųjų tunų žvejybos pastangų apribojimai
Valstybės narės užtikrina, kad žvejybos dienų skaičius, skirtas laivams, gaubiamaisiais tinklais žvejojantiems didžiaakių tunų (Thunnus obesus), gelsvauodegių tunų (Thunnus albacares) ir dryžųjų tunų (Katsuwonus pelamis) išteklius atviros jūros WCPFC konvencijos rajono dalyje, esančioje tarp 20 ° šiaurės platumos ir 20 ° pietų platumos lygiagrečių, nepadidės.“
5)
30 straipsnio 1 dalis pakeičiama taip:
„1. WCPFC konvencijos rajono dalyje, esančioje tarp 20 ° šiaurės platumos ir 20 ° pietų platumos lygiagrečių, gaubiamaisiais tinklais žvejojančių laivų, naudojančių plūdriąsias priemones pelaginėms žuvims žvejoti, žvejybos veikla draudžiama nuo 2013 m. liepos 1 d. 00.00 val. iki spalio 31 d. 24.00 val. Tuo laikotarpiu gaubiamaisiais tinklais žvejojantis laivas gali vykdyti žvejybos operacijas toje WCPFC konvencijos rajono dalyje tik tuo atveju, jei jame yra stebėtojas, tikrinantis, ar šis laivas jokiu metu:
a)
nestato ar nenaudoja plūdriųjų priemonių pelaginėms žuvims žvejoti ar susijusių elektroninių priemonių;
b)
nežvejoja žuvų būrių naudodamas plūdriąsias priemones pelaginėms žuvims žvejoti.“
6)
Įterpiamas šis straipsnis:
„30a straipsnis
IATTC ir WCPFC bendros jurisdikcijos rajonas
1. Laivai, įtraukti tik į WCPFC registrą, kuriais žvejojama IATTC ir WCPFC bendros jurisdikcijos rajone, kaip apibrėžta 4 straipsnio n punkte, taiko 29-31 straipsniuose nurodytas priemones.
2. Laivai, įtraukti į WCPFC ir IATTC registrus, ir laivai, įtraukti tik į IATTC registrą, kuriais žvejojama IATTC ir WCPFC bendros jurisdikcijos rajone, kaip apibrėžta 4 straipsnio n punkte, taiko 27 straipsnio 1 dalies a punkte ir 2-6 dalyse nurodytas priemones.“
7)
IA, IB, ID, IJ, III ir VIII priedai iš dalies keičiami pagal šio reglamento III priede pateiktą tekstą.
4 straipsnis
Šis reglamentas įsigalioja kitą dieną po jo paskelbimo Europos Sąjungos oficialiajame leidinyje.
Šis reglamentas taikomas nuo 2013 m. sausio 1 d.
Tačiau 1 straipsnis taikomas nuo 2012 m. sausio 1 d.
Šis reglamentas privalomas visas ir tiesiogiai taikomas visose valstybėse narėse.
Priimta Briuselyje 2013 m. kovo 27 d.

Labels: 11
18
6